মার্টিন স্যাগার্স
মার্টিন জন স্যাগার্স (ইংরেজি: Martin Saggers; জন্ম: ২৩ মে, ১৯৭২) নরফোকের কিংস লিন এলাকায় জন্মগ্রহণকারী ইংরেজ আম্পায়ার ও সাবেক আন্তর্জাতিক ক্রিকেটার। ইংল্যান্ড ক্রিকেট দলের অন্যতম সদস্য ছিলেন তিনি। ২০০০-এর দশকের সূচনালগ্নে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। ইংল্যান্ডের পক্ষে তিনবার আন্তর্জাতিক ক্রিকেটে বিশেষতঃ তিন টেস্টে অংশগ্রহণসহ খেলোয়াড়ী জীবনের অধিকাংশ সময়ই কেন্টের পক্ষে প্রথম-শ্রেণীর খেলায় অংশ নিয়েছিলেন। ঘরোয়া প্রথম-শ্রেণীর ইংরেজ কাউন্টি ক্রিকেটে ডারহাম ও কেন্ট দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ‘স্যাগস’ ডাকনামে পরিচিত মার্টিন স্যাগার্স।